b"\n_START_ARTICLE_\nCooperativa Agr\xc3\xadcola (Palau-saverdera)\n_START_SECTION_\nDescripci\xc3\xb3\n_START_PARAGRAPH_\nSituada al comen\xc3\xa7ament del nucli urb\xc3\xa0 de la poblaci\xc3\xb3 de Palau-saverdera, al costat de la carretera GI-610. Adossada a l'antic celler d'oli de la vila._NEWLINE_Es tracta d'un edifici de planta irregular format per tres grans cossos rectangulars adossats, dos en paral\xc2\xb7lel i un altre de transversal a la part posterior. Les tres naus presenten la coberta a dues vessants de teula, tot i que les dues principals ho amaguen darrere dels coronaments de les fa\xc3\xa7anes. L'edifici principal, on hi ha la botiga, est\xc3\xa0 distribu\xc3\xaft en una sola planta, amb les obertures d'arc rebaixat amb l'emmarcament d'obra. La part superior de la fa\xc3\xa7ana presenta una barana amb gelosia, amb un plaf\xc3\xb3 central circular decorat. A l'interior, el sostre \xc3\xa9s de ma\xc3\xb3 pla sostingut per una encavallada de fusta i hi ha les b\xc3\xb3tes de vi. La construcci\xc3\xb3 \xc3\xa9s de pedra sense treballar lligada amb morter. L'edifici del costat presenta planta baixa i pis, amb les obertures rectangulars i amb el mateix tipus d'emmarcament, tot i que les finestres del pis presenten guardapols. La fa\xc3\xa7ana est\xc3\xa0 rematada per una cornisa motllurada que sost\xc3\xa9 un coronament esglaonat als extrems i amb un plaf\xc3\xb3 central circular tamb\xc3\xa9. La fa\xc3\xa7ana posterior mant\xc3\xa9 la mateixa testera i presenta un portal d'arc rebaixat per accedir-hi, en canvi, la fa\xc3\xa7ana lateral nom\xc3\xa9s repeteix el coronament esglaonat. Les fa\xc3\xa7anes principals d'ambd\xc3\xb3s edificis estan arrebossades i pintades, de la mateixa manera que els marcs de les obertures._NEWLINE_La nau posterior t\xc3\xa9 un \xc3\xbas funcional i no presenta cap tipus d'element decoratiu. Dos petits cossos de totxo se li adossen als extrems est i oest.\n_START_SECTION_\nHist\xc3\xb2ria\n_START_PARAGRAPH_\nLa cooperativa agr\xc3\xadcola es va formar el 1933 i s'establ\xc3\xad en aquest edifici, on ja s'elaboraven i comercialitzaven anys abans, productes agraris. Cal esmentar a tall d'an\xc3\xa8cdota que, vers el 1945, l'arquitecte Pelai Mart\xc3\xadnez en project\xc3\xa0 una ampliaci\xc3\xb3 amb una nau adossada que mai es va construir."